Læsø Bio i Byrum var i eftermiddag stuvende fuld af vrede Læsøboere. De var mødt op for at høre om planerne for en stor dæmning - og for at aflevere over 1000 underskrifter mod projektet. Borgmester Olav Juul Garn Larsen (Venstre) tog imod og manede til besindighed. - Vi er kun i en undersøgende fase. Intet er besluttet endnu, siger borgmesteren til TV2/NORD. Kommunen og DONG Energy bruger hver 350.000 kroner på forundersøgelsen, der blandt andet skal vise muligheden for at opstille 18 store vindmøller på dæmningen. Undersøgelsen er spild af borgernes penge, mener initiativgruppen bag dagens borgermøde. - Hvorfor i alverden skal vi bruge penge på noget, som ikke kan lade sig gøre, siger Elias Nielsen, talsmand for gruppen. Han henviser til, at dæmningen skal placeres midt i et naturbeskyttelsesområde, der er fredet af EU. Forundersøgelsen er færdig om seks til otte uger.

Referat:
Storstilede planer om en ni kilometer lang dæmning, der skal afkorte sejltiden mellem Frederikshavn og Læsø, fik i dag på et borgermøde hårde ord med på vejen af øboerne.